Fólk er slegið eftir atburði gærdagsins á EM karla í fótbolta þar sem Daninn Christian Eriksen hneig niður fyrirvaralaust í leik gegn Finnum. Leikurinn var kláraður seinna um kvöldið og margir vilja meina að sú ákvörðun hafi verið illa ígrunduð.
Peter Schmeichel, einn þekktasti knattspyrnumaður Dana, segir algjörlega fáránlegt að leikur Danmerkur og Finnlands á EM karla í fótbolta hafa verið kláraður í gærkvöldi eftir að hinn danski Christian Eriksen hneig niður. Hann gagnrýnir þá valkosti sem Evrópska knattspyrnusambandið bauð leikmönnum upp á.
Líðan Eriksen er sögð stöðug, hann hefur sent liðsfélögum sínum kveðjur og hópurinn fengið áfallahjálp.
Knattspyrnusamband Evrópu bauð leikmönnum liðanna í gær að klára leikinn í gærkvöldi eða í hádeginu í dag. Þeir völdu fyrri kostinn eftir að fyrir lá að Eriksen var kominn til meðvitundar. Þetta er Peter Schmeichel - og fleiri - mjög ósáttir við. Hann tjáði sig við Breska ríkisútvarpið og segir ákvörðunina fáránlega. Sambandið hafi átt að sýna meiri samkennd og leita annarra leiða en ekki gert það. Eitthvað hræðilegt hafi gerst og þetta séu valkostirnir, og hvers konar valkostir eru það? Spyr Schmeichel. Enginn á vellinum hafi verið í ástandi til að spila fótboltaleik. Þá hefur BBC beðist afsökunar á því að hafa ekki klippt fyrr af vellinum í sjónvarpsútsendingu sinni þar sem hinn óhugnarlegi atburður stóð yfir.
En þá hingað heim. Þór Þorlákshöfn tryggði sig í gærkvöldi áfram í úrslit úrvalsdeildar karla í körfubolta þar sem liðið mætir deildarmeisturum Keflavíkur. Þór sló Stjörnuna út í undanúrslitaeinvígi 3-2. Þórsarar unnu lokaleik liðanna í gærkvöldi á heimavelli með átján stigum 92-74.
Peter Smeichel, einn þekktasti knattspyrnumaður dana frá upphafi, og faðir núverandi landsliðsmarkvarðar, gagnrýnir harðlega að leikur Dana og Finna hafi verið kláraður í gærkvöld eftir að Christian Eriksen fékk fyrir hjartað og hneig niður.